*Δημ. Γιαννακόπουλος*

*Σχολικός Σύμβουλος Φιλολόγων Αργολίδας*

*Δειγματική Διδασκαλία στην Αρχαία Ελληνική Γραμματεία Α΄ Γυμνασίου*

2ο Γυμνάσιο Ναυπλίου

15/1/2013

**ΔΙΔΑΚΤΙΚΗ ΕΝΟΤΗΤΑ:**

**Ομήρου, *Οδύσσεια* 7η ενότητα ραψ. ε,** στίχοι 1-165 **(η διδασκαλία θα αφορά τους στίχους 51-107)**

**Ι. Διδακτικοί Στόχοι**

1. Να κατανοήσουν την ποιητική τεχνική του Ομήρου (γνωστικός)
2. Να αναγνωρίσουν τις τυπικές ομηρικές σκηνές (μεταγνωστικός)
3. Να εκτιμήσουν τα ιδιαίτερα χαρακτηριστικά του ομηρικού κόσμου (αξιακός)

**ΙΙ. Μέθοδος:** Εμπλουτισμένη διδασκαλία (παράλληλο κείμενο), στη βάση ολιστικής / κειμενοκεντρικής προσέγγισης, διερεύνησης και αξιοποίησης της προϋπάρχουσας γνώσης.

**ΙΙΙ. Διδακτική επεξεργασία**:

1. **Αφόρμηση**
2. **Ανάγνωση του κειμένου από τον διδάσκοντα,** με έμφαση στα παραγλωσσικά στοιχεία
3. **Στάδια Διδακτικής επεξεργασίας:**

Α. Οι μαθητές καθοδηγούνται

* Στη διατύπωση της ιδιαιτερότητας του περιεχομένου (Η μοναδική περίπτωση στο έπος «φιλοξενίας θεού από θεό», με γήινους όρους)
* Στον εντοπισμό των επιμέρους σκηνών και στην ισχυρή λεκτική (αριθμός στίχων) και νοηματική (ψυχική κατάσταση των προσώπων) αντίθεση μεταξύ των στίχων 92-95 (περισυλλογή Οδυσσέα) και των υπολοίπων (κλίμα της φιλοξενίας του Ερμή από την Καλυψώ)
* Στην αξιολόγηση της λειτουργίας της μιας από τις τρεις σκηνές (στίχ. 92-95) ως μέσου *οικονομίας* του έργου
* Στην επισήμανση:
* των στίχων 82-84, ως *κομβικού σημείου της ενότητας*, αλλά και ως σημείου καθοριστικού για την ερμηνεία της στάσης του Οδυσσέα
* Της φράσης «απόμακρο νησί» και του συμβολισμού της από πλευράς ποιητικής πραγματικότητας

Β. Οι μαθητές καλούνται, στη συνέχεια, να αξιοποιήσουν και εμπλουτίσουν την προγενέστερη γνώση τους σχετικά με:

• την περιγραφή της προετοιμασίας και της αναχώρησης του Ερμή και να τη συγκρίνουν με αυτή της Αθηνάς στη ραψωδία α στίχοι 109-115

• το “οδοιπορικό” του Ερμή

• την τυπική σκηνή της φιλοξενίας

1. **Αξιολόγηση**

**Διαμορφωτική,** μέσα από τη διαδικασία επιβεβαίωσης από τους μαθητές τυπικών χαρακτηριστικών του ομηρικού κειμένου

**Τελική**: **Εργασία-δραστηριότητα:**

Να συγκρίνετε τους στίχους 72-82 ½, της ε ραψωδίας που αναφέρονται στο φυσικό περιβάλλον του νησιού της Καλυψώς, με τους στίχους 608 - 616 (δίνονται) της ραψωδίας δ, που αναφέρονται στο φυσικό περιβάλλον της Ιθάκης. Ποιο προτιμά ο Οδυσσέας και γιατί;

***Οδύσσεια***, δ 608-616

Ο Τηλέμαχος, ενώ ετοιμάζεται να αναχωρήσει από τη Λακεδαίμονα, απευθύνεται στον Μενέλαο, ο οποίος επιθυμεί να του χαρίσει το δώρο της φιλοξενίας λέει:

*Κι ό,τι μου δώκεις, να φυλάγεται θα το 'θελα στο σπίτι.*

*Μαζί μου στην Ιθάκη αλόγατα δεν παίρνω• θα τ᾿ αφήσω*

*στον ίδιο εσένα να τα χαίρεσαι. τι εσύ εδώ πέρα ορίζεις*

*διάπλατο κάμπο, όπου και κύπερη φυτρώνει και τριφύλλι*

*και βίκο κι άσπρο αδερφοκλώνιαστο κριθάρι και σιτάρι.*

*Ρούγες φαρδιές εμείς δεν έχουμε μηδέ λιβάδια, μόνο*

*γιδοβοσκές, μα κι οι αλογότοποι τέτοια ομορφιά δεν έχουν.*

*Κανένα απ᾿ τα νησιά της θάλασσας δεν είναι με λιβάδια,*

*κι ουδέ μπορούν να θρέφουν άλογα — κι η Ιθάκη πάνω απ᾿ όλα.»*

(Μετάφραση: Ζ. Σιδέρη)

Εργασία:

Να συγκρίνετε τους στίχους 72-82 ½, της ε ραψωδίας που αναφέρονται στο φυσικό περιβάλλον του νησιού της Καλυψώς, με τους στίχους 605-608 (δίνονται) της ραψωδίας δ, που αναφέρονται στο φυσικό περιβάλλον της Ιθάκης. Ποιο προτιμά ο Οδυσσέας και γιατί;